作者:白居易
標題:郡中春宴，因贈諸客
內容:僕本儒家子，待詔金馬門。塵忝親近地，孤負聖明恩。一旦奉優詔，萬裡牧遠人。可憐島夷帥，自稱為使君。身騎牂牁馬，口食塗江鱗。暗澹緋衫故，斕斑白發新。是時歲二月，玉曆布春分。頒條示皇澤，命宴及良辰。冉冉趨府吏，蚩蚩聚州民。有如蟄蟲鳥，亦應天地春。燻草席鋪坐，藤枝酒注樽。中庭無平地，高下隨所陳。蠻鼓聲坎坎，巴女舞蹲蹲。使君居上頭，掩口語眾賓。勿笑風俗陋，勿欺官府貧。蜂巢與蟻穴，隨分有君臣。